钦定古今图书集成/方舆汇编/职方典/第1500卷 > 《鹤庆青龙潭记》马卿
## 钦定古今图书集成/方舆汇编/职方典/第1500卷 > 《鹤庆青龙潭记》马卿

予既开龙宝之潭，濬丰利之渠，民杨圭等上状曰：“惟
兹青龙潭之水，灌新生邑等五屯，近被豪右浸潭为
田，水鲜潴蓄，溉灌恒乏，且未均。敢乞修治之。”予曰：“时
方农，其候又咸曰：‘惧公之迁，则无及矣。吾民自攻，不
敢烦于官，惟乞定规制，一役董之’。”予乃往视其宜，乃
命耆民杨寿延总其事，侵者复宥而不治，役者劝任
而不督，未几而告成，为四渠，闸阔三尺五寸，灌新生
邑阮百户屯田四百九十五亩。东为萦碧渠，闸阔八
寸，灌上城南等田五十亩。东北为采芹渠，闸阔五尺，
灌寺西北桥头、上城南田七百三十二亩。西北为北
新渠，闸阔三尺，灌裹城、秀邑府西北桥头田四百三
十五亩。又因磐石为闸，以泄秋潦，曰“石固闸。”又曰：东
南障水之堤卑薄，其增修东北隙地，宜为堤以蓄水。
后其勿废，勿侵勿争，违者讼言于公，治之。